الأحد، 21 أغسطس 2011
يومية قيامة يا وطن بيك ...اذن كلش سهل يوم القيامه
بعهد صدام جام البيت مكسور
ومن البرد ليلك ما تنامه
هسة البيت زين وصار بيه جام
بس كلب العراقي انكسر جامه
الكراسي كاعده فوك الكراسي
لأن ماكو زعيم ولا زعامه
ذلة بذلة نكضي الليل ما ننام
والصبح بالمدرسة ندرس كرامه
ووالدنه الوطن بابا نسميه
شو بابا عدل واحنة يتامه
عجيب شكد أئمة يا وطن بيك
ووجهك للرحم ما بيه علامه
ممنوع التجول يا وطن بيك
لان حتى الدرب ساحب اقسامه
وشمل منع التجول حتى العظام
والدم ما كدر يمشي بعظامه
حمام الناس وانته يا وطن حوم
منك ما اظن تسلم حمامة
انت بروفيسور بقبض الارواح
وعزرائيل الك دنك الهامه
يومية قيامة يا وطن بيك
اذن كلش سهل يوم القيامه
اذن كلش سهل يوم القيامه